Ego Nicholaus, archipresbiter Lingonensis, notum facio universis presentes litteras inspecturis quod : [a] dominus Rainaudus, miles de Rupecisa, laude et assensu uxoris sue Andruz et liberorum suorum videlicet Renaudini clerici et Adelinete et Margarete, dedit in elemosinam pro remedio anime sue et antecessorum suorum ecclesie de Vaubaon unum quartallum frumenti annuatim percipiendum in molitura molendini de Rupecisa et singulis annis reddendum in natali Domini, tali conditione apposita quod, si dicta ecclesia de monialibus deficeret, jam dicta elemosina ad dictos heredes de Rupecisa revolvi teneretur. [b] Preterea Hugo, villicus de Vitreio, laude et assensu uxoris sue Doe et liberorum suorum videlicet Alberti, Laurentii, Danonis et Ameline, dedit in elemosinam predicte ecclesie de Valbaon unum bichetum frumenti in molitura molendini de la Charmote singulis annis reddendum in natali Domini. Et promisit eidem ecclesie super jam dicta elemosina adversus omnes legitimam ferre guarantiam. In cujus rei testimonium, presentes litteras sigilli mei munimine roboravi. Actum anno ab incarnatione Domini millesimo ducentesimo nonodecimo, mense julio.